Llíria celebra una nova edició de la Fira de l’Esport
14 de setembre de 2023

La Regidoria d'Esports de Llíria ha organitzat la quarta edició de la Fira de l’Esport, que es realitzarà el pròxim dissabte 16 de setembre al pàrquing de la Cultural.

La programació d'activitats arrancarà a les 9.30 hores, des del Pla de l’Arc, on les entitats esportives locals participants faran una cercavila fins al recinte de la Cultural.

Al llarg de tot el matí, s'oferiran exhibicions de diferents modalitats esportives. A més, este espai comptarà amb zones de joc de bàsquet, handbol, futbol, escacs gegants, billar, jocs inflables i música per a passar un divertit matí.

D'altra banda, la Unitat d'Igualtat de l'Ajuntament de Llíria també participarà en esta fira amb l'exposició “Les primeres, però no les últimes” dedicada a dones esportistes excepcionals, i a les 12.00 hores la tertúlia en la qual intervindrà la exjudoka Ana Carrascosa, l'ex jugadora de bàsquet María Pina i l'exfutbolista Maider Castillo.